***Приложение 1***

**НАЦИОНАЛЕН СТАТИСТИЧЕСКИ ИНСТИТУТ 2022**

# ИЗПОЛЗВАНЕ НА ИНФОРМАЦИОННИ И КОМУНИКАЦИОННИ ТЕХНОЛОГИИ (ИКТ) В ДОМАКИНСТВАТА И ОТ ЛИЦАТА ПРЕЗ 2022 ГОДИНА

През 2022 г. 87.3% от домакинствата в България имат достъп до интернет в домовете си, което е с 3.8 процентни пункта повече в сравнение с предходната година. Запазва се тенденцията на ежегодно нарастване на относителния дял на домакинствата с достъп до интернет, като през периода 2013 - 2022 г. относителният им дял се е увеличил с 33.6 процентни пункта.

**Фиг. 1. Относителен дял на домакинствата с достъп до интернет**

Югозападният район e с най-висок относителен дял на домакинства с достъп до интернет (90.5%), а с най-нисък е Северозападният район - 83.1%.

От домакинствата, живеещи в градовете, 88.8% разполагат с интернет достъп, а при тези, живеещи в селата, относителният дял е 82.4%. Домакинствата с деца използват по-активно глобалната мрежа, като 96.0% от тях имат достъп до интернет при 84.4% за домакинствата без деца (табл. 1).

**1. Относителен дял на домакинствата с достъп до интернет по**

**статистически райони, местоживеене и видове домакинства през 2022 година**

|  |  |  |  |
| --- | --- | --- | --- |
|  |  |   | (Проценти) |
|   | **Общо** | **Домакинства с деца** | **Домакинства без деца** |
| **Общо**  | **87.3** | **96.0** | **84.4** |
| **По статистически райони** |  |  |
|  Северозападен | **83.1** | 96.5 | 78.7 |
|  Северен централен | **85.6** | 97.5 | 82.0 |
|  Североизточен | **85.4** | 97.6 | 81.3 |
|  Югоизточен | **84.9** | 89.8 | 83.4 |
|  Югозападен | **90.5** | 97.4 | 88.1 |
|  Южен централен | **88.6** | 95.9 | 85.9 |
| **По местоживеене** |  |  |
|  В градовете | **88.8** | 96.1 | 86.5 |
|  В селата | **82.4** | 95.7 | 77.4 |

**Използване на интернет**

През 2022 г. 79.0% от **лицата на възраст между 16 и 74 навършени години** използват интернет всеки ден или поне веднъж седмично на работа, вкъщи или на друго място, а 61.2% се възползват от ресурсите на глобалната мрежа по няколко пъти на ден. Делът на тези, които никога не са сърфирали в интернет, намалява до 12.8%.

**Фиг. 2. Структура на лицата по честота на използване на интернет**

Най-активни потребители на интернет са младите хора на възраст между 16 и 24 години (95.1%), както и лицата с висше образование - 94.2%. Мъжете използват интернет повече от жените - съответно 79.9 и 78.0%.

Потребителите най-често използват глобалната мрежа с цел комуникация, като 67.3% посочват, че извършват телефонни или видео разговори по интернет (чрез приложения като Viber, WhatsApp, Skype, FaceTime, Messenger, Snapchat, Zoom, MS Teams, Webex), а 63.4% участват в социални мрежи (Facebook, Twitter, Instagram, Snapchat, TikTok и др.).

**2. Относителен дял на лицата по цели на използване на интернет**

**и пол през 2022 година**

|  |  |  |  |
| --- | --- | --- | --- |
|  |  |   | (Проценти) |
| **Цели** | **Общо** | **Мъже** | **Жени** |
| **Комуникация** |  |  |  |
| Телефонни и видео разговори по интернет  | **67.3** | 66.8 | 67.9 |
| Участие в социални мрежи | **63.4** | 63.3 | 63.6 |
| Размяна на съобщения в реално време | **61.5** | 61.8 | 61.1 |
| Изпращане/получаване на имейли (е-поща) | **42.8** | 41.5 | 44.0 |
| **Достъп до информация** |  |  |  |
| Намиране на информация за стоки и услуги | **60.2** | 59.8 | 60.6 |
| Четене на новинарски сайтове, вестници, списания онлайн | **50.9** | 52.8 | 49.0 |
| **Обществено и политическо участие** |  |  |  |
| Изразяване на мнение по граждански и политически въпроси в уебсайт или в социалните медии | **16.8** | 16.8 | 16.8 |
| Участие в онлайн консултации, анкети, гласуване по граждански и политически въпроси | **7.6** | 7.4 | 7.7 |
| **Забавление** |  |  |  |
| Слушане на музика онлайн и изтегляне на музика | **41.6** | 44.9 | 38.4 |
| Гледане на видео съдържание чрез услуги за видеосподеляне | **27.5** | 29.3 | 25.7 |
| Гледане на телевизия по интернет (на живо или на запис) от телевизионни оператори | **23.0** | 24.2 | 21.8 |
| Играене и изтегляне на игри | **15.4** | 19.5 | 11.4 |
| Гледане на видео по заявка от платени услуги | **8.4** | 9.5 | 7.4 |
| Слушане и изтегляне на подкасти | **5.3** | 6.3 | 4.4 |
| **Е-здравеопазване** |  |  |  |
| Търсене на информация за здравето | **39.1** | 30.1 | 47.8 |
| Достъп до лична здравна информация онлайн | **16.1** | 11.9 | 20.1 |
| Запазване на час при лекар чрез уебсайт или приложение | **11.2** | 6.6 | 15.6 |
| Използване на други здравни услуги чрез уебсайт или приложение вместо посещение в болница или при лекар  | **3.3** | 2.7 | 3.9 |
| **Други онлайн услуги** |  |  |  |
| Интернет банкиране | **22.4** | 21.2 | 23.6 |
| Продажба на стоки и услуги чрез уебсайт или приложение | **9.9** | 11.0 | 8.8 |

**Електронно управление (е-управление)**

През последните 12 месеца 26.4% от лицата използват глобалната мрежа за взаимодействие с административни органи и публични институции. При използването на предлаганите онлайн услуги от административни органи и публични институции жените са по-активни от мъжете - съответно 28.5 и 24.2%.

**3. Относителен дял на лицата, които взаимодействат с административни органи и публични институции, по цели и пол през 2022 година**

|  |  |  |  |
| --- | --- | --- | --- |
|  |  |   | (Проценти) |
| **Цели** | **Общо** | **Мъже** | **Жени** |
| **Общо**  | **26.4** | **24.2** | **28.5** |
| Достъп до лична информация, съхранявана от административни органи и публични институции  | **14.5** | 13.7 | 15.2 |
| Изтегляне/отпечатване на официални документи и формуляри от уебсайт или приложение на административни органи и публични институции  | **13.3** | 11.6 | 14.9 |
| Получаване на информация (за услуги, помощи права, нормативни актове, работно време) | **9.7** | 8.3 | 11.0 |
| Подаване на данъчна декларация онлайн в уебсайта на НАП  | **9.7** | 7.7 | 11.6 |
| Получаване на официални съобщения от публични институции  | **6.9** | 6.7 | 7.1 |
| Достъп до информация от публични бази данни и регистри  | **5.6** | 5.1 | 6.1 |
| Подаване на искане за издаване на официални документи и удостоверения  | **3.9** | 3.7 | 4.1 |
| Насрочване на срещи чрез уебсайт или приложение на административни органи и публични институции  | **3.8** | 3.5 | 4.0 |
| Подаване на искане за отпускане на помощи, обезщетения, упражняване на права  | **2.1** | 1.6 | 2.4 |
| Подаване на жалби и искове (жалба до полицията за кражба, подаване на съдебен иск, искане на правна помощ и др.)  | **1.3** | 1.3 | 1.3 |

Проблемите, които най-често срещат лицата при взаимодействието по електронен път с административни органи и публични институции, са:

* технически проблеми, възникнали при използването на уебсайт или приложение - 22.6%[[1]](#footnote-1);
* труден за използване уебсайт или приложение - 14.2%;
* проблеми при използването на средство за електронна идентификация - 6.8%;
* липса на достъп до услугата на смартфон или таблет - 4.4%;
* невъзможност за плащане онлайн - 4.0%.

**Електронна търговия**

През 2022 г. 23.9%[[2]](#footnote-2) от лицата пазаруват онлайн за лични цели, като за петгодишен период относителният им дял се е увеличил почти два пъти. Най-много са пазаруващите онлайн в Североизточния и Югозападния район - съответно 31.1 и 29.1%, а най-малко - в Северния централен район - 14.8%. Най-активни при закупуването на стоки и услуги по интернет са лицата с висше образование (42.7%), както и хората във възрастовата група 25 - 34 години (39.8%). Жените пазаруват онлайн повече от мъжете - съответно 26.0 и 21.8%.

**Фиг. 3. Структура на лицата, които купуват стоки и услуги за лични цели**

**по интернет, по пол и възраст през 2022 година**

 Стоките и услугите, които най-често пазаруват потребителите по интернет, са:

* дрехи, обувки и аксесоари - 81.3%[[3]](#footnote-3);
* услуги, свързани с настаняване (от хотели, туристически агенции, туроператори или от частни лица) - 30.5%;
* спортни стоки - 30.4%;
* козметика, продукти за красота и здраве - 27.0%;
* доставки от ресторанти, вериги за бързо хранене, кетъринг - 26.5%;
* транспортни услуги (напр. билет за автобус, влак, самолетен полет, таксиметров превоз) - 19.3%;
* билети за културни или други събития - 17.9%;
* лекарства, хранителни добавки, витамини - 15.2%.

От пазарувалите по интернет 94.4% купуват стоки и услуги от търговци от България, 32.0% от търговци от държави - членки на ЕС, а 18.0% пазаруват онлайн от други държави. От частно лице чрез уебсайт или приложение (напр. eBay, Facebook Marketplace) купуват стоки 22.1% от потребителите.

**Интернет на нещата (Internet of Things)**

През 2022 г. 34.5% от лицата използват за лични цели „умни“ устройства и системи, свързани с интернет, като най-активни са лицата с висше образование (57.1%), както и хората на възраст между 25 и 44 години - 47.6%. Мъжете използват такива устройства и системи повече от жените - съответно 35.8 и 33.2%.

**Фиг. 4. Относителен дял на лицата, които използват свързани с интернет устройства и системи за лични цели, по пол и възраст през 2022 година**

Най-често използваното „умно“ устройство е смарт телевизорът, което използват в ежедневието си 30.1% от лицата, а 12.7% притежават смарт часовник или фитнес гривна. Свързани с интернет домакински електроуреди, като прахосмукачка-робот, хладилник, печка, кафе машина и др., използват 4.3% от лицата.

Основните причини, поради които лицата не използват свързани с интернет устройства и системи, са:

* липса на необходимост - 39.4%;
* твърде висока цена - 13.9%;
* не знаят, че съществуват такива устройства и системи - 6.7%;
* липса на умения за използване на такива устройства и системи - 6.0%.

**ИКТ и околната среда**

През 2022 г. 52.5% от лицата пазят в домакинството си електронни устройства (мобилен телефон, смартфон, лаптоп, таблет и настолен компютър), които вече не използват, а 22.2% ги продават или подаряват. В пункт за събиране и рециклиране на електронни отпадъци предават старите си устройства 6.2% от лицата.

При покупка на мобилен телефон, смартфон, таблет или настолен компютър 13.7% от лицата считат за важни екологични характеристики на устройството, като енергийна ефективност, възможност за удължаване на живота чрез покупка на допълнителна гаранция или екодизайн. За по-голямата част от потребителите (62.0%), определяща е цената, а за 42.8% са важни техническите характеристики (параметри на твърдия диск, скорост на процесора) на устройството.

**Методологични бележки**

Изследването за използване на информационни и комуникационни технологии (ИКТ) в домакинствата и от лицата е част от Европейската статистическа програма и се провежда ежегодно в България съгласно Регламент за изпълнение (ЕС) 2020/1013 на Европейската комисия. Изследването се финансира съвместно от НСИ и Европейската комисия съгласно подписано споразумение между двете институции. Основната му цел е получаване на надеждни сравними данни, които да отразяват разпространението и използването на ИКТ на национално и европейско ниво.

Обект на изследването са домакинствата и лицата в домакинствата. Единица на наблюдение са **всички обикновени домакинства и лицата в тях на възраст от 16 до 74 навършени години.** През периода април - юни 2022 г. са анкетирани 3 966 домакинства, избрани на случаен принцип, и 8 596 лица в тези домакинства на възраст от 16 до 74 години. Методът на анкетиране е персонално интервю, проведено от анкетьор, служител на НСИ. Анкетната карта за 2022 г. съдържа няколко модула, които събират информация за наличие и използване на интернет в домакинствата и от лицата, електронно правителство, електронна търговия, интернет на нещата и ИКТ и околната среда, както и въпроси, свързани със социално-демографските характеристики на домакинствата и лицата. По време на изследването са събрани данни за три времеви интервала: към момента на интервюто; за последните три месеца преди интервюто и за последните 12 месеца преди интервюто.

**Интернет на нещата (Internet of Things)** се отнася до използването на устройства и системи, свързани с интернет (наричани още „умни“ или смарт устройства), които могат да бъдат свързани и помежду си и да бъдат наблюдавани или контролирани дистанционно по интернет.

Повече информация и данни от изследванията за използването на информационни и комуникационни технологии в домакинствата и от лицата, както и анкетна карта за изследването през 2022 г., могат да се намерят на сайта на НСИ (<http://www.nsi.bg/bg/node/2805>) и в Информационна система ИНФОСТАТ (<https://infostat.nsi.bg/infostat/pages/module.jsf?x_2=240>).

# ИЗПОЛЗВАНЕ НА ИНФОРМАЦИОННИ И КОМУНИКАЦИОННИ ТЕХНОЛОГИИ (ИКТ) В ПРЕДПРИЯТИЯТА ПРЕЗ 2022 ГОДИНА

През 2022 г. 96.1% от **нефинансовите предприятия** **с 10 и повече заети лица** имат достъп до интернет. С фиксирана интернет връзка разполагат 89.1% от предприятията, като при 45.7% максималната скорост за сваляне на данни е по-висока от 100 Mbps. Две трети (66.1%) от предприятията с 250 и повече заети лица разполагат със скорост за сваляне на данни по-висока от 100 Mbps.

**Фиг. 1.** **Предприятия с фиксирана интернет връзка по максимална скорост за изтегляне на данни и големина на предприятията през 2022 година**



През 2022 г. 78.1% от предприятията предоставят на служителите си преносими устройства, даващи възможност за мобилна интернет връзка чрез мобилните телефонни мрежи.

Относителният дял на заетите лица в предприятията, които разполагат с достъп до интернет, е 40.2%. Преносими устройства с мобилна интернет връзка за служебни цели използват 22.2%, като за петгодишен период делът им се е увеличил повече от два пъти (фиг. 2). Най-много заети лица използват интернет и преносими устройства с мобилна връзка в сектор „Създаване и разпространение на информация и творчески продукти; далекосъобщения“ - съответно 94.5 и 65.1%.

**Фиг. 2. Относителен дял на заетите лица, които имат достъп до интернет и използват преносими устройства с мобилна интернет връзка**

През 2022 г. повече от две трети от предприятията (67.5%) осигуряват на заетите лица отдалечен достъп, като най-висок е относителният им дял при предприятията с 250 и повече заети лица - 89.0%. Предприятията предоставят отдалечен достъп до следните информационни ресурси:

* електронна поща - 64.8%;
* документи на предприятието (файлове, електронни таблици, презентации, графики, изображения) - 47.2%;
* бизнес приложения и софтуер на предприятието - 39.4%.

Работни срещи по интернет провеждат 28.2% от предприятията. Най-разпространена е тази практика в секторите „Създаване и разпространение на информация и творчески продукти; далекосъобщения“ и „Професионални дейности и научни изследвания“ - съответно 84.3 и 67.2%, а най-рядко се прилага в сектор „Хотелиерство и ресторантьорство“ (8.7%).

**Електронна търговия**

Електронната търговия представлява покупка или продажба на стоки и услуги по интернет и може да бъде осъществена чрез уебсайт, уебприложение или чрез автоматизиран обмен на данни (съобщения от тип EDI).

През предходната 2021 г. 14.9% от предприятията продават стоки и услуги онлайн, а реализираният оборот от електронна търговия възлиза на 6.9% от общия им оборот. Относителният дял на тези, които осъществяват уебпродажби чрез собствен уебсайт или приложение, е 10.7%, а на използващите електронни пазари за търговия със стоки и услуги по интернет като eBay, Booking.com, Amazon, Alibaba, eMAG, TimoCom, Glovo, Takeaway и др. - 6.1%. Електронни продажби чрез съобщения от тип EDI извършват 2.2% от предприятията.

От предприятията, които осъществяват уебпродажби, 96.7% продават стоки и услуги на клиенти от България, 34.1% - на клиенти от държави - членки на ЕС, а 19.8% имат клиенти от други държави.

За петгодишен период относителният дял на предприятията, които продават стоки и услуги чрез електронна търговия, се е увеличил почти два пъти.

**Фиг. 3. Относителен дял на предприятията, които продават стоки и услуги по интернет, по големина на предприятията**

**ИКТ специалисти и умения**

През 2022 г. 15.9% от предприятията имат заети лица, чиято основна работа е да разработват, управляват или поддържат ИКТ системи или софтуерни приложения. Най-висок е относителният им дял сред предприятията от сектор „Създаване и разпространение на информация и творчески продукти; далекосъобщения“ (69.0%), а най-нисък - в сектор „Строителство“ - 5.4% (табл. 1).

През предходната 2021 г. 8.2% от предприятията са наели или са се опитали да наемат ИКТ специалисти, като 3.8% са изпитали трудности при намирането на подходящи кадри.

**1. Относителен дял на предприятията, които имат заети лица ИКТ специалисти, по големина на предприятията и икономически дейности през 2022 година**

|  |  |
| --- | --- |
|  | (Проценти) |
|  | **Предприятия, които имат ИКТ специалисти** |
| **Общо**  | **15.9** |
| **По големина на предприятията** |  |
| 10 - 49 заети лица | 11.9 |
| 50 - 249 заети лица | 30.5 |
| 250 и повече заети лица | 60.9 |
| **По икономически дейности** |  |
| Преработваща промишленост | 14.7 |
| Електрическа и топлинна енергия, горива; води и управление на отпадъци | 30.1 |
| Строителство | 5.4 |
| Търговия; ремонт на автомобили и мотоциклети | 13.9 |
| Транспорт, складиране и пощи | 7.9 |
| Хотелиерство и ресторантьорство | 9.5 |
| Създаване и разпространение на информация и творчески продукти; далекосъобщения | 69.0 |
| Операции с недвижими имоти | 17.7 |
| Професионални дейности и научни изследвания | 27.3 |
| Административни и спомагателни дейности | 13.5 |

 За да повишават квалификацията на служителите си, 9.1% от работодателите осигуряват обучение в областта на ИКТ.

**Сигурност на ИКТ**

ИКТ сигурността се отнася до мерки, контролни механизми и процедури, прилагани в предприятията с цел гарантиране на цялост, достоверност, пригодност и поверителност на данните и информационните системи. Данните от изследването показват, че 81.9% от предприятията прилагат различни мерки за информационна сигурност, като сред най-разпространените са удостоверяване чрез сигурна парола (77.5%), архивиране на данните на отделно място (55.6%) и контрол на достъпа до мрежата на предприятието - 50.4% (фиг. 4).

Всяко второ предприятие (48.0%) запознава служителите си с техните задължения, свързани със сигурността на ИКТ, по някой от следните начини:

* доброволно обучение и вътрешно достъпна информация - 39.5%;
* задължително обучение или запознаване със задължителни информационни материали - 18.4%
* чрез трудов договор - 16.7%.

**Фиг. 4. Относителен дял на предприятията по видове прилагани мерки за сигурност на ИКТ през 2022 година**



 В половината от предприятията (50.0%) дейностите, свързани със сигурността на ИКТ, се изпълняват от външни доставчици, а в 33.4% от фирмите - от техни служители, вкл. на предприятието майка или филиал.

През предходната 2021 г. 11.0% от предприятията са претърпели инциденти, свързани със сигурността, като при 8.8% тези инциденти са довели до недостъпност на ИКТ услуги, а при 4.1% са били унищожени или повредени данни.

Относителният дял на предприятията, които разполагат със застраховка срещу инциденти, свързани със сигурността на ИКТ (кибер застраховка), е 4.0%.

**ИКТ и околната среда**

През 2022 г. 61.6% от предприятията прилагат мерки за икономия на количеството хартия, използвана при печатане и копиране, а 33.8% - за намаляване на консумираната енергия от ИКТ оборудването. При избора на ИКТ оборудване и ИКТ услуги, 41.1% от предприятията отчитат въздействието им върху околната среда, напр. енергийна ефективност, програма на производителя за обратно приемане, устройствата да са произведени от рециклирани материали, да са трайни и годни за надграждане и поправка с по-малко материали и други.

Предприятията процедират с ИКТ оборудването (компютри, монитори, принтери, мобилни телефони и др.), което вече не използват, по някой от следните начини:

* 54.5% го изхвърлят или предават за рециклиране (в център за събиране/изкупуване на електронно оборудване или при търговец);
* 49.8% го запазват в предприятието за употреба като резервни части или поради опасения от разкриване на чувствителна информация;
* 21.8% го продават, връщат на лизингово предприятие или даряват.

**Методологични бележки**

Изследването за използването на информационни и комуникационни технологии (ИКТ) в предприятията е част от Европейската статистическа програма и се провежда ежегодно в България съгласно Регламент за изпълнение (ЕС) 2020/1030 на Европейската комисия. Изследването се финансира съвместно от НСИ и Европейската комисия съгласно подписано споразумение между двете институции. Основната му цел е получаването на надеждни сравними данни, които да отразяват разпространението и използването на ИКТ на национално и европейско ниво. Наблюдението е репрезентативно, като се използва стратифицирана случайна извадка от предприятия **от нефинансовия сектор с 10 и повече заети лица.** Методът на анкетиране е онлайн въпросник, за попълването на който предприятията получават покана по електронната поща. Анкетната карта за 2022 г. съдържа няколко модула, чрез които се събира информация за наличието на интернет в предприятията, електронна търговия, ИКТ специалисти и умения, сигурност на ИКТ, ИКТ и околната среда и други.

**Фиксираната интернет връзка** включва ADSL, SDSL, VDSL, оптична технология (FTTH), кабелна технология, LAN, високоскоростни наети линии, фиксирани безжични връзки (сателитна връзка, обществен Wi-Fi, WiMax) и други.

Под **мобилна интернет връзка** се разбира използването на преносими устройства (преносими компютри, таблети или други преносими устройства като смартфони) за свързване с интернет чрез мобилните телефонни мрежи от високо поколение (най-малко 3G).

Електронната търговия чрез автоматизиран обмен на данни **(съобщения от тип EDI)** се осъществява чрез съобщения в стандартизиран или договорен формат, позволяващ тяхната автоматизирана обработка (напр. EDIFACT, UBL, XML). Обикновено електронната търговия чрез съобщения от тип EDI се осъществява между предприятия.

Повече информация и данни от изследванията за използването на информационни и комуникационни технологии в предприятията, както и анкетна карта за изследването през 2022 г., могат да се намерят на сайта на НСИ (<http://www.nsi.bg/bg/node/2841>) и в Информационна система ИНФОСТАТ ([https://infostat.nsi.bg/infostat/pages/module.jsf?x\_2=
241](https://infostat.nsi.bg/infostat/pages/module.jsf?x_2=241)

1. Относителните дялове са изчислени на базата на броя лица, които взаимодействат по електронен път с административни органи и публични институции. [↑](#footnote-ref-1)
2. Относителният дял се отнася за лицата, които купуват стоки и услуги през последните три месеца преди интервюто. [↑](#footnote-ref-2)
3. Относителните дялове са изчислени на базата на броя лица, които купуват стоки и услуги през последните три месеца преди интервюто. [↑](#footnote-ref-3)